Talk:老子想尔注

message: （上缺）则民不争亦不盗。
不见可欲，使心不乱。
不欲视之，比如不见，勿令心动。若动，自诫；□□，道去复还。心乱遂之，道去之矣。
圣人治，灵其心，实其腹。
心者，规也，中有吉凶善恶。腹者，道囊，气常欲实。心为凶恶，道去囊空；空者耶入，便煞人。虚去心中凶恶，道来归之，腹则实矣。
弱其志，强其骨。
志随心有善恶，骨随腹仰。气强志为恶，气去骨枯；弱其恶志，气归髓满。
常使民无知无欲；
道绝不行，耶文滋起，货赂为生，民竞贪学之，身随危倾。当禁之，勿知耶文，勿贪宝货，国则易治。上之化下，犹风之靡草。欲如此，上要当知信道。
使知者不敢不为；
上信道不倦，多知之士，虽有耶心，犹志是非，见上懃懃，亦不敢不为也。
则无不治。
如此，国以治也。
道冲而用之又不盈。
道贵中和，当中和行之，志意不可盈溢，违道诫。
渊似万物之宗。
道也。人行道，不违诫，渊深似道。
挫其锐，解其忿。
锐者，心方欲图恶，忿者，怒也，皆非道所喜。心欲为恶，挫还之。怒欲发，宽解之，勿使五藏忿怒也。自威以道诫，自劝以长生，於此致当。忿争激，急弦声，所以者过。积死迟怒，伤死以疾，五藏以伤，道不能治，故道诫之，重教之丁宁。五藏所以伤者，皆金木水火土气不和也。和则相生，战则相克，随怒事情，辄有所发。发一藏则故克，所胜成病煞人。煞遇阳者，发囚刻王，怒而无伤，虽尔，去死如髪耳。如人衰者，发王克囚，祸成矣。
和其光，同其尘。
情性不动，喜怒不发，五藏皆和同相生，与道同光尘也。
湛似常存。
如此湛然，常常在不亡。
吾不知谁子，像帝之先。
吾，道也。帝先者，亦道也。与无名万物始同一耳。未知谁家子，能行此道，能行者，便像道也，似帝先矣。
天地不仁，以万物为刍苟。
天地像道，仁於诸善，不仁於诸恶，故煞万物，恶者不爱也，视之如刍草如苟畜耳。
圣人不仁，以百姓为刍苟。
圣人法天地，仁於善人，不仁恶人，当王政煞恶，亦视之如刍狗也。是以人当积善功，其精神与天通，设欲侵害者，天即救之。庸庸之人，皆是刍苟之徒耳，精神不能通天。所以者，譬如盗贼怀恶不敢见部吏也，精气自然与天不亲，生死之际，天不知也。黄帝仁圣知後世意，故结刍草为苟，以置门户上，欲言後世门户皆刍狗之徒耳，人不解黄帝微意，空而效之，而恶心不改，可谓大恶也。
天地之间，其犹橐籥。
道气在间，清微不见，含血之类，莫不钦仰。愚者不信，故犹橐者冶工排橐。籥者，可吹竹，气动有声，不可见，故以为喻，以解愚心也。
虚而不屈，动而愈出。
清气不见，像如虚也。然呼吸不屈竭也，动之愈益出。
多闻数穷，不如守中。
多知浮华，不知守道全身，寿尽辄穷。数数，非一也。不如学生，守中和之道。
谷神不死，是谓玄牝。
谷者，欲也。精结为神，欲令神不死，当结精自守。牝者，地也，体性安，女像之，故不掔。男欲结精，心当像地似女，勿为事先。
玄牝门，天地根。
牝，地也，女像之。阴孔为门，死生之官也。最要，故名根。男荼亦名根。
绵绵若存。
阴阳之道，以若结精为生。年以知命，当名自止。年少之时，虽有，当闲省之。绵绵者微也，从其微少，若少年则长存矣。今此乃为大害，道造之何？道重继祠，种类不绝，欲令合精产生，故教之。年少微省不绝，不教之懃力也。懃力之计出愚人之心耳，岂可怨道乎。上德之人，志操坚强，能不恋结产生，少时便绝。又善神早成，言此者道精也，故令天地无祠，龙无子，仙人妻，玉女无夫，其大信也。
用之不勤。
能用此道，应得仙寿，男女之事，不可不勤也。
天长地久，天地所以能长久者，以其不自生，故能长久。
能法道，故能自生而长久也。
是以圣人後其身而身先。
求长生者，不劳精思求财以养身，不以无功劫君取禄以荣身，不食五味以恣，衣弊履身，不与俗争，即为後其身也，而目此得仙寿，获福在俗人先，即为身先。
外其身而身存。
与上同义。
以其无尸，故能成其尸。
不知长生之道，身皆尸行耳，非道所行，悉尸行也。道人所以得仙寿者，不行尸行，与俗别异，故能成其尸，令为仙士也。
上善若水，水善利万物，又不争。
水善能柔弱，像道。去高就下，避实归虚，常润利万物，终不争，故欲令人法则之也。
处众人之所恶，故几於道。
水能受垢辱不洁之物，几像道也。
居善地，心善渊。
水善得窐空，便居止为渊。渊，深也。
与善仁。
人当法水，心常乐善仁。
言善信。
人当常相教为善，有诚信。
政善治。
人君理国，常当法道为政，则致治。
事善能。
人等当欲事师，当求善能知真道者，不当事耶伪伎巧，耶知骄奢也。
动善时。
人欲举动勿违道诫，不可得伤王气。
夫唯不争，故无尤。
唯，独也。尤，大也。人独能放水不争，终不遇大害。
持而满之，不若其已。揣而悦之，不可长宝。
道教人结精成神，今世间伪伎诈称道，托黄帝、玄女、龚子、容成之文相教，从女不施，思还精补脑，心神不一，失其所寮，为揣悦不可长宝。若，如也。不如，直自然如也。
金玉满堂，莫之能守。
人之精气满藏中，苦无爱守之者，不肯自然闭心而揣捝之，即大迷矣。
富贵而骄，自遗咎。
精结成神，阳炁有馀，务当自爱，闭心绝念，不可骄欺阴也。骄欺，咎即成。又外说乘权富贵而骄世，即有咎也。
名成功遂身退，天之道。
名与功，身之仇，功名就，身即灭，故道诫之。范蠡乘舟去，道意谦信，不隐身形剥，是其效也。
载营魄抱一能无离。
魄，白也，故精白，与元同色。身为精车，精落故当载营之。神成气来，载营人身，欲令此功无离一。一者道也，今在人身何许？守之云何？一不在人身也，诸附身者悉世间常伪伎，非真道也，一在天地外，入在天地间，但往来人身中耳，都皮里悉是，非独一处。一散形为气，聚形为太上老君，常治昆仑，或言虚无，或言自然，或言无名，皆同一耳。今布道诫教人，守诫不违，即为守一矣。不行其诫，即为失一也。世间常伪伎指五藏以名一，瞑目思想，欲从求福，非也，去生遂远矣。
专气致柔能婴儿。
婴儿无为故合道，但不知自制，知稍生，故致老，谓欲为柔致气，法儿小时。
涤除玄览能无疵。
人身像天地。览，广也。疵，恶也。非道所喜，当涤除一身，行必令无恶也。
爱民治国而无知。
人君欲爱民令寿考，治国令太平，当精心凿道意，教民皆令知道真，无令知伪道耶知也。
明白四达而无为。
上士心通，自多所知，知恶而弃，知善能行，勿敢为恶事也。
天地开辟而为雌。
男女阴阳孔也，男当法地似女，前章已说矣。
生之畜之，生而不有，为而不恃，长而不宰，是谓玄德。
玄，天也。常法道行如此，欲令人法也。
卅辐共一毂，当其无，有车之用。
古未有车时，退然，道遣奚仲作之，愚者得车，贪利而已，不念行道，不觉道神，贤者见之，乃知道恩，默而自厉，重守道真也。
埏殖为器，当其无，有器之用。
亦与车同说。
凿户牖以为室，当其无，有室之用。
道使黄帝为之，亦与车同说。
有之以为利，无之以为用。
此三物本难作，非道不成。俗人得之，但贪其利，不知其元，贤者见之，还守其用，用道为本，贤愚之心如南与北，万不同。此三之义指如是耳。今世间伪伎因缘真文设诈巧，言道有天毂，人身有毂，专炁为柔，辐指形为錧錭。又培胎练形，当如土为瓦时，又言道有户牖在人身中，皆耶伪不可用，用之者大迷矣。
五色令人目盲。
目光散故盲。
五音令人耳聋。
非雅音也，郑卫之声，抗诤伤人，听过神去，故聋。
五味令人口爽。
道不食之，口爽者，糜烂生疮。
驰骋田猎，令人心发狂。
心不念正，但念煞无罪之兽，当得不得，故狂。
难得之货，令人行妨。
道所不欲也。行道致生，不致货，货有为，乃致货妨道矣。
是以圣人为腹不为目。故去彼取此。
腹与目前章以说矣。去彼恶行，取此道诫也。
宠辱若惊，贵大患若身。
道不喜强求尊贵，有宠辄有辱。若，如也，得之，当如惊，不喜也。若者，谓彼人也，必违道求荣，患归若身矣。
何谓宠辱为下？得之若惊，失之若惊，是谓宠辱若惊。
为下者，贪宠之人，计之下者耳，非道所贵也。
何谓贵大患若身？
如前说。
吾所以有大患，为我有身。
吾，道也，我者，吾同。道至尊，常畏患不敢求荣，思欲损身，彼贪宠之人，身岂能胜道乎？为身而违诫，非也。
及我无身，吾有何患。
吾，我，道也，志欲无身，但欲养神耳，欲令人自法，故云之。
故贵以身於天下，
若者，谓彼有身贪宠之人，若以贪宠有身，不可托天下之号也。所以者，此人但知贪宠有身，必欲好衣美食，广宫室，高台榭，积珍宝，则有为，令百姓劳弊，故不可令为天子也。设如道意，有身不爱，不求荣好，不奢侈饮食，常弊薄羸行，有天下必无为，守朴素，合道意矣。人但当保身，不当爱身，何谓也？奉道诫，积善成功，积精成神，神成仙寿，以此为身宝矣。贪荣宠，劳精思以求财，美食以恣身，此为爱身者也，不合於道也。
爱以身为天下，若可寄天下。
与上同义。
视之不见名曰夷，听之不闻名曰希，摶之不得名曰微。
夷者，平且广，希者，大度形，微者，道炁清，此三事欲叹道之德美耳。
此三者不可致诘，故混而为一。
此三者淳说道之美，道者天下万事之本，诘之者所况多，竹素不能胜载也，故还归一。多者何？伤朴散淳，薄更入耶，故不可诘也。
其上不曒，其下不忽。
道炁常上下，经营天地内外，所以不见，清微故也，上则不曒，下则不忽，忽有声也。
蝇蝇不可名，复归於无物。
道如是，不可见名，如无所有也。
是无状之状，无物之像。
道至尊，微而隐，无状貌形像也，但可从其诫，不可见知也。今世间伪伎指形名道，令有服色、名字、状貌、长短，非也，悉耶伪耳。
是谓惚慌，迎不见其首，随不见其後。
道明不可见知，无形像也。
执古之道，以御今之有。
何以知此道今端有？观古得仙寿者，悉行之以得，知今俗有不绝也。
以故古始，是谓道纪。
能以古仙寿若喻，今自勉厉守道真，即得道经纪也。
古之善为士者，微妙玄通。
玄，天也。古之仙士，能守信微妙，与天相通。
深不可识。
人行道奉诫，微气归之，为气渊渊深也，故不可识也。
夫唯不可识，故强为之容。
唯，独也。容，形状也。独行道，德备渊深，不知当名之云何，强名之善为士者，道美大之也。
豫若冬涉川，犹若畏四邻。
冬涉川者，恐惧也。畏四邻，不敢为非，恐邻里知也。尊道奉诫之人，犹豫行止之间，常当畏敬如此。
俨若客。
谦不敢犯恶，若客坐主人堂也。
散若冰将汋。
情欲思虑怒喜恶事，道所不欲，心欲规之，便即制止解散，令如冰见日散汋。
混若朴，旷若谷。
勉信道真，弃耶知守本朴。无他思虑，心中旷旷但信道，如谷冰之志，东流欲归海也。
肫若浊，浊以静之徐清。
求生之人，与不谢，夺不恨，不随俗转移，真思志道，学知清静，意当时如痴浊也。以能痴浊，朴且欲就矣。然後清静能睹众微，内自清明，不欲於俗。清静大要，道微所乐，天地湛然，则云起露吐，万物滋润。迅雷风趣，则汉燥物疼，道气隐藏，常不周处。人法天地，故不得燥处，常清静为务，晨暮露上下，人身气亦布至，师设晨暮清静为大要，故虽天地有失，为人为诫，辄能自反，还归道素，人德不及，若其有失，遂去不顾，致当自约持也。
安以动之徐生。
人欲举事，先考之道诫，安思其义不犯道，乃徐施之，生道不去。
保此道者不欲盈。
不欲志意盈溢，思念恶事也。
夫唯不盈，能弊复成。
尸死为弊，尸生为成，独能守道不盈溢，故能改弊为成耳。
致虚极，守静笃。
道真自有常度，人不能明之，必复企慕，世间常伪伎，回出教授，指形名道，令有处所，服色长短有分数，而思想之，苦极无福报，此虚诈耳。强欲令虚诈为真，甚极，不如守静自笃也。
万物并作，吾以观其复。夫物云云，各归其根。
万物含道精，并作，初生起时也。吾，道也。观其精复时，皆归其根，故令人宝慎根也。
归根曰静。
道气归根，愈当清净矣。
静曰复命，复命曰常。
知宝根清静，复命之常法也。
知常明。
知此常法，乃为明耳。
不知常，妄作凶。
世常伪伎，不知常意，妄有指书，故悉凶。
知常容。
知常法意，常保形容。
容能公。
以道保形容，为天地上容，处天地间不畏死，故公也。
公能生。
能行道公政，故常生也。
生能天。
能致长生，则副天也。
天能道。
天能久生，法道故也。
道能久。
人法道意，便能长久也。
没身不殆。
太阴道积，练形之官也。世有不可处，贤者避去，托死过太阴中，而复一边生像，没而不殆也。俗人不能积善行，死便真死，属地官去也。
太上下知有之。
知道，上知也，知也。恶事，下知也。虽有上知，当具识恶事，改之不敢为也。
其次，亲之誉之。
见求善之人晓道意，可亲也。见学善之人懃懃者，可就誉也。复教劝之，勉力助道宣教。
其次畏之。
见恶人，诫为说善，其人闻义则服，可教改也。就申道诫示之，畏以天威，令自改也。
侮之。
为恶人说善，不化而甫笑之者，此即刍狗之徒耳，非人也，可欺侮之，勿与语也。
信不足，有不信。
刍狗之徒，内信不足，故不信善人之言也。
犹其贵言，成功事遂。
道之所言，无一可弃者，得仙之士，但贵道言，故辄成功事遂也。
百姓谓我自然。
我，仙士也，百姓不学我，有贵信道言以致此功，而意我自然，当示不肯企及效我也。
大道废，有仁义。
上古道用时，以人为名，皆行仁义，同相像类，仁义不别。今道不用，人悉弊薄，时有一人行义，便共表别之，故言有也。
智慧出，有大伪。
真道藏，耶文出，世间常伪伎称道教，皆为大伪不可用。何谓耶文？其五经半入耶，其五经以外，众书传记，尸人所作，悉耶耳。
六亲不和，有孝慈。
道用时，家家慈孝，皆同相类，慈孝不别。今道不用，人不慈孝，六亲不和，时有一人行慈孝，便共表别之，故言有也。
国家昏乱，有忠臣。
道用时，帝王躬奉行之，练明其意，以臣庶於此，吏民莫有不法效者。知道意贱死贵仙，竞行忠孝质朴，愨端以臣为名，皆忠相类不别。今道不用，臣皆学耶文习权诈随心情，面言善内怀恶，时有一人行忠诚，便共表别之，故言有也。道用时，臣忠子孝，国则易治，时臣子不畏君父也，乃畏天神。孝其行不得仙寿，故自至诚，既为忠孝，不欲令君父知，自默而行，欲蒙天报。设君父知之，必赏以高官，报以意气，如此功尽，天福不至。是故默而行之，不欲见功。今之臣子虽忠孝，皆欲以买君父求功名，过时不显异之，便屏恕之，言无所知。此类外是内非，无至诚感天之行，故令国难治。今欲复此，疾要在帝王当专心信道诫也。
绝圣弃知，民利百倍。
谓诈圣知耶文者，夫圣人天所挺生，必有表，河洛著名。然常宣真，不至受有误耶道，不信明圣人之言，故令千百岁大圣演真，涤除耶文。今人无状，裁通经艺，未贯道真，便自称圣，不因本，而章篇自揆，不能得道言，先为身，不劝民真道可得仙寿，修善自懃，反言仙自有骨录，非行所臻，云无生道，道书欺人。此乃罪盈三千，为大恶人，至令後学者不复信道，元元不旋，子不念供养，民不念田，但逐耶学，倾侧师门，尽气诵病，到於穷年，会不能忠孝至诚感天，民治身不能仙寿，佐君不能致太平，民用此不息，倍城邑虚空，是故绝诈圣耶知，不绝真圣道知也。
绝仁弃义，民复孝慈。
治国法道，听任天下仁义之人，勿得强赏也。所以者，尊大其化，广开道心，人为仁义，自当至诚，天自赏之，不至诚者，天自罚之。天查必审於人，皆知尊道畏天，仁义便至诚矣。今王政强赏之，民不复归天，见人可欺，便诈为仁义，欲求禄贵。旁人虽知其邪，交见得官禄，便复慕之，诈为仁义，终不相及也。世人察之不审，故绝之勿赏，民悉自复慈孝矣。此义平忤俗夫心，久久自解，与道合矣，人君深当明之也。
绝巧弃利，盗贼无有。
耶，巧也，利，所得财宝也，世不用之，盗贼亦不利也。
此三言为文未足，故令有所属，见素抱朴。
三事，天下大乱之源，欲演散之，亿文复不足，竹素不胜矣。受故令属此道文，不在外书也。揲说其大略，可知之为乱源。
少私寡欲。
道之所说无私，少欲於世俗耳。
绝学无忧，唯之与阿，相去几何。
未知者复怪问之，绝耶学，道与之何？耶与道相去近远？绝耶学，独守道，道必与之，耶道与耶学甚远，道生耶死，死属地，生属天，故极远。
美之与恶，相去何若。
未知者复怪问之，欲知美恶相去近远，何如道与耶学近远也？今等耳。美，善也，生故属天，恶死亦属地也。
人之所畏，不可不畏，莽其未央。
道设生以赏善，设死以威恶。死是人之所畏也，仙王士与俗人同知畏死乐生，但所行异耳。俗人莽莽，未央脱死也。俗人虽畏死，端不信道，好为恶事，奈何未央脱死乎。仙士畏死，信道守诫，故与生合也。
众人熙熙，若亨大牢，若春登台。
众俗之人，不信道，乐为恶事，若饮食之，春登高台也。
我魄未兆，若婴儿未孩，鬿无所归。
我，仙士也，但乐信道守诫，不乐恶事，至恶事之间，无心意如婴儿未生时也。
众人皆有馀，我独若遗。
众俗人怀恶，常有馀意计念思虑，仙士意中都遗忘之，无所有也。
我愚人之心纯纯。
仙士味道，不知俗事，纯纯若痴也。
俗人照照。
俗人不信道，但见耶恶利得，照照甚明也。
我独若昏。
仙士闭心，不思虑耶恶利得，若昏。昏，冥也。
俗人察察。
知俗事审明也。
我独闷闷。
不知俗事也。
忽若晦，寂无所止。
仙士意志道如晦，思卧安床，不复杂俗事也。精思止於道，不止於俗事也。
众人皆有己，我独顽似鄙。
俗人於世间，自有财宝功名，仙士於俗，如顽鄙也。
我欲异於人，而贵食母。
仙士与俗人异，不贵荣禄财宝，但贵食母者，身也，於内为胃，主五藏气。俗人食穀，穀绝便死。仙士有穀食之，无则食气。归胃，即肠重囊也。腹之为实，前章已说之矣。
孔德之容，唯道是从。
道甚大，教孔丘为知，後知不信道文，但上孔书，以为无上，道故明之，告後贤。
道之为物，唯慌唯惚。
道微，独能慌惚不可见也。
慌惚中有物，惚慌中有像。
不可以道不见故轻也，中有大神气，故喻橐籥。
窈冥中有精。
大除中也，有道精，分之与万物，万物精共一本。
其精甚真。
生死之官也，精甚真，当宝之也。
其中有信。
古仙士实精以生，今人失精以死，大信也。今但结精便可得，可得生乎？不也，要诸行当备。所以精者，道之别气也，入人身中为根本，持其半，乃先言之。夫欲宝精，百行当修，万善当著，调和五行，喜怒悉去，天曹左契，算有馀数，精乃守之。恶人宝精，唐自苦终不居，必自泄漏也。心应规，制万事，故号明堂三道，布阳耶阴害，以中正度道气。精并喻像池水，身为池堤封，善行为水源，若斯三备，池乃全坚。心不专善，无堤封，水必去。行善不积，源不通，水必燥干。决水溉野渠如溪江，虽堤在，源流泄必亦空，山行燥炘裂，百病并生。斯三不慎，池为空坑也。
自古及今，其名不去。
古今常共此一道，不去离人也。
以阅终甫。
道有以来，更阅终始非一也。甫者，始也。
吾何以知终甫之然？以此。
吾，道也，所以知古今终始共此一道，其事如此也。
曲则全。
谦也，月谦，先曲後全明，学道反俗，当时如曲不足也，後亦全明。
枉则正。
枉亦曲也，曲变则正，学道反俗，独自勤苦，当时如相侵枉也，後致正。
窐则盈。
谦虚意也。行无恶，其处空，道喻水，喜归空，居恶处便为善，炁归满，故盈。
弊则新。
物弊变更新，学道羸弊，後更致新福也。
少则得，多则或。
陈力殖穀，裁令自足，天与之。无基考可得福，多望不止则或，或，耶归之也。
是以圣人抱一为天下式。
一，道也。设诫，圣人行之为抱一也，常教天下为法式也。
不自是，故章。
明者乐之，就诫教之。不乐者，墨以不言，我是若非，勿与之争也。
不自见，故明。
圣人法道，有功不多，不见德能也。
不自伐，故有功。
恶者伐身之斧也，圣人法道不为恶，故不伐身，常全其功也。
不自矜，故长。
圣人法道，但念积行，令身长生生之行，垢辱贫羸，不矜伤身，以好衣美食与之也。
夫唯不争，故莫能与争。
圣人不与俗人争，有争，避之高逝，俗人如何能与之共争乎。
古之所谓曲则且，岂虚语，故成全而归之。
谦曲後全明，非虚语也，恐人不解，故重申示之也。
希言自然。
自然，道也，乐清静。希言，入清静。合自然，可久也。
飘风不终朝，趍雨不终日。
不合清静自然，故不久竟日也。
孰为此，天地。
孰，谁也。天地为飘风趍雨，为人为诫不合道，故令不久也。
天地尚不能久，而况於人。
天地尚不能久，人欲为烦躁之事，思虑耶计，安能得久乎。
故从事而道得之。
而，如也。人举事令如道，道善欲得之曰自然也。
同於德者德得之。
人举事与德合，德欲得之也。
同於失者道失之。
人举事不惧畏道诫，失道意，道即去之，自然如此。
信不足，有不信。
前章已说之也。
喘者不久。
用气喘息，不合清静，不可久也。
跨者不行。
欲行千里，一步而始，积之以渐，今大跨而立，非能行者也，不可久也。
自见不明，自是不彰，自饶无功，自矜不长。
复解前章之意耳。
其在道。
欲求仙寿天福要在信道，守诫守信，不为贰过，罪成结在天曹，右契无到而穷，不复在馀也。
曰馀食餟行，物有恶之。
行道者生，失道者死，天之正法，不在祭餟祷祠也。道故禁祭餟祷祠，与之重罚。祭餟与耶同，故有馀食器物，道人终不欲食用之也。
有物混成，先天地生，家家漠，独立不改，周行不殆，可以为天下母。
叹无名大道之巍巍也，真天下之母也。
吾不知其名，字之曰道。
吾，道也，还叹道美，给可名字，故曰道也。
吾强为之名曰大。
言道甚大，言强者，恐不复，不能副其德也。
大曰逝。
逝，去也。大神无能制者，便立能去之也。
逝曰远。
翕然便能远去也。
远曰反。
翕然便能还反也。
道大，天大，地大，生大。
四大之中，何者最大乎，道最大也。
域中有四大，而生处一。
四大之中，所以令生处一者，道之别体也。
人法地，地法天，天法道，道法自然。
自然者，与道同号异体，令更相法，皆共法道也。天地广大，常法道以生，况人可不敬道乎。
重为轻根，静为躁君。
道人当自重精神，清静为本。
是以君子终日行，不离辎重。
重精神清净，君子辎重也，终日行之不可离也。
虽有荣观，燕处超然。
天子王公也，虽有荣观为人所尊，务当重清将，奉行道诫也。
如何万乘之主以身轻天下。
天子乘人之权，尤当畏天尊道。设误意自谓尊贵，不复惧天道，即为自轻其身於天下也。
轻则失本，躁则失君。
轻躁多违道度，则受罚辱，失其本身，亡其尊推矣。
善行无彻迹。
信道行善，无恶迹也。
善言无瑕适。
人非道言恶，天辄夺算。今信道言善，教授不耶，则无适也。
善计不用筹算。
明计者心解，可不须用算，至心信道者，发自至诚，不须旁人自劝。
善闭无关揵不可开。
心三川，阳耶阴善，悉当闭之勿用，中道为正。至诚能闭耶志者，虽无关揵永不可开。不至诚者，虽有关揵犹可开也。
善结无绳约不可解。
结志求生，务从道诫。至诚者为之，虽无绳约，永不可解。不至诚者，虽有绳约，犹可解也。
是以圣人常善救人，而无弃人。
常为善，见恶人不弃也。就往教之，示道诫，傥其人不化，不可如何也。
常善救物而无弃物。
与上同义也。
是谓袭明。
袭常明也，能知此意明明也。
善人不善人师。
不善人从善人学善，故为师，终无善人从不善人学善也。
不善人善人之资。
善人无恶，乃以恶人为资，若不善人见人，其恶不可，善人益自勤劝。
不贵其师，不爱其资，虽知大迷。
不善人不贵善人，善人不以恶人自改，皆为大迷也。
此谓要妙。
明知此甚要妙也。
知其雄，守其雌，为天下奚。
欲令雄如雌。奚，何也。亦近要也，知要安精神，即得天下之要。
常德不离，复归於婴儿。
专精无为，道德常不离之，更反为婴儿。
知白守其黑，为天下式。
精白与元炁同，同色黑，太阴中也。於人在肾，精藏之。安如不用为守黑，天下常法式也。
常德不贷，复归于无极。
知守黑者，道德常在，不从人贷，必当偿之，不如自有也。行《玄女经》龚子容成之法，悉欲贷，何人主当贷若者乎。故令不得也。唯有自守，绝心闭念者，大无极也。
知其荣，守其辱，为天下谷。
有荣必有辱，道人畏辱，故不贪荣，但归志於道，唯愿长生，如天下谷水之欲东流归於海也。
为天下谷，常德乃足，复归于朴。
志道当如谷水之志欲归海，道德常足。朴，道本气也，人行道归朴，与道合。
朴散为器，圣人用为官长。
为器，以离道矣，不当令朴散也。圣人能不散之，故官长治人，能致太平。
是以大制无割。
道人同知俗事，高官厚禄，好衣美食珍宝之味耳，皆不能致长生，长生为大福，为道人欲制大，故自忍不以俗事割心情也。
将欲取天下而为之。
狂或之人，图欲篡弑，天必煞之，不可为也。
吾见。
吾，道也。同见天下之尊，非当所为，不敢为之。愚人宁能胜道乎，为之故有害也。
其不得已。
国不可一日无君，五帝精生，河洛著名，七宿精见，五纬合同，明受天任而令为之，其不得已耳。非天下所任，不可妄庶几也。
天下神器不可为，为者败之，执者失之。
非天所任，往必败失之矣。
非物或行或随。
自然相感也，行善，道随之，行恶，害随之也。
或嘘或吹。
嘘温吹寒，善恶同规，祸福同根，虽得嘘温，慎复吹寒，得福慎祸来。
或强或羸。
强後必更羸，羸复反更强，先处强者後必有羸，道人发先，处羸後更强。
或接或随。
身常当自生，安精神为本，不可恃人自扶接也。夫危国之君，忠臣接之，不则亡。夫病人，医至救之，不制则死。
是以圣人去甚，去奢，去泰。
去甚恶及奢太也。
以道佐人主者，不以兵强天下。
治国之君务修道德，忠臣辅佐务在行道，道普德溢，太平至矣。吏民怀慕，则易治矣。悉如信道，皆仙寿矣。不可?兵强也。兵者非吉器也，道之设形，以威不化，不可专心甘乐也。道故斥库楼，远狼狐，将军骑官房外居，锋星修柔去极疏。但当信道，於武略耳。
其事好还。
以兵定事，伤煞不应度，其殃祸反还人身及子孙。
师之所处荆棘生。
天子之军称师，兵不合道，所在淳见煞气，不见人民，但见荆棘生。
故善者果而已，不以取强。
果，诚也。为善至诚而已，不得依兵图恶以自强。
果而勿骄。
至诚守善，勿骄上人。
果而勿矜。
至诚守善，勿矜身。
果而勿伐。
至诚守善，勿伐身也。
果而不得已，是果而勿强。
至诚守善，勿贪兵威，设当时佐帝王图兵，当不得已而有，勿甘乐也，勿以常为强也。风后佐黄帝伐蚩尤，吕望佐武王伐纣，皆不得已而为之耳。
物壮则老，谓之非道，非道早已。
闻道不能行，故老，老不止，早已矣。
夫佳兵者不祥之器，物或恶之，故有道不处。
兵者非道所喜，有道者不处之。
君子居则贵左，用兵则贵右。
左右，契也。
兵者不祥之器，非君子之器。
重明其凶事也。
不得已而用之。
前章已说之也。
恬惔为上，故不美。
道人恬惔，不美兵也。
若美，必乐之，是煞人。夫乐煞者，不可得意於天下。
明乐兵乐煞不可也。
故吉事尚左，丧事尚右。
左右，契也。
是以偏将军居左，上将军居右。
偏将军不专煞生之权，像左，上将军专煞，像右。
言以丧礼处之，煞人众多，以悲哀泣之。战胜，以丧礼处之。
不得已而有者，辄三申五令，示以道诫，愿受其降。不从者当闵伤悲泣之，如家有丧，勿喜快也。
道常无名。
不名大，托微小也。
朴虽小，天下不敢臣。
道虽微小，为天下母，故不可得臣。
王侯若能守，万物将自宾。
人不可以贵轻道，当之，万物皆自宾伏。
天地相合以降甘露。
王者行道，天地喜，滋泽生。
民莫之令而自均。
王者行道，吏民企效。不畏法律，乃畏天神。不敢为非恶，皆欲全身。不须令劝而自平均。
始制有名。
道人求生，不贪荣名，今王侯承先人之後有荣名，不强求也，道听之，但欲令务尊道行诫，勿骄溢也。
名亦既有，夫亦将知止。
王侯承先人之後既有名，当知止足，不得复思高尊强求也。
知止不殆。
诸知止足，终不危殆。
譬道在天下，犹川谷与江海。
道在天下，譬如江海，人一心志道，当如谷水之欲归海也。
知人者智。
知平他人善恶，虽知不合道德，道人但当自省其身，令不陷於死地，勿平他人也。
自知者明。
如此甚明矣。
胜人有力。
好胜人者，但名有力耳。
自胜者强。
自修身，行善胜恶，此乃强也。
知足者富。
道与谦也。
强行有志。
道诫甚难，仙士得之，但志耳，非有伎巧也。
不失其所者久。
富贵贫贱，各自守道为务，至诚者道与之，贫贱无自鄙，强欲求富贵也。不强求者为不失其所，故久也。又一说曰：喜怒五行战伤者，人病死，不复待罪满也。今当和五行，令各安其位勿相犯，亦久也。
死而不亡者寿。
道人行备，道神归之，避世托死过太阴中，复生去为不亡，故寿也。俗人无善功，死者属地官，便为亡矣。
大道氾，其可左右。
氾，广也，道甚广大，处柔弱不与俗人争，教人以诫慎者宜左契，不诫慎者置左契。
万物恃以生而不辞。
不辞谢恩，道不责也。
成功不名有，衣被万物不为主，可名於小。
道不名功，常称小也。
万物归之不为主，可名於大。
归，仰也，以为生既不责恩，复不名主，道乃能常大耳。
是以圣人终不为大，故能成其大。
法道常先称小，後必乃能大，大者长生，与道等寿。
执大象，天下往。
王者执正法像大道，天下归往，旷塞重驿，向风而至。道之为化，自高而降，指谓王者，故贵一人，制无二君，是以帝王常当行道，然後乃及吏民，非独道士可行，王者弃捐也。上圣之君，师道至行，以教化天下，如治太平符瑞，皆感人功所积，致之者，道君也。中贤之君，志信不纯，政复扶接，能任贤良，臣弼之以道，虽存国，会不荡荡，劳精躬勤。良辅朝去，暮国倾危，制不在上，故在彼去臣，所以者化逆也。犹水不流西，虽有良臣，常难致治。况群耶杂政，制君讳道，非贱真文，以为人世可久随之王者，道可久弃捐。道尊且神，终不听人，故放精耶，变异汾汾，将以诫诲，道隐却观。乱极必理，道意必宣，是以帝王大臣不可不用心殷勤审察之焉。
往而不害。
王者行道，道来归往，王者亦皆乐道，知神明不可欺负，不畏法律也，乃畏天神，不敢为非恶，臣忠子孝，出自然至心，王法无所复害，形罚格藏，故易治，王者乐也。
安平大乐。
如此之治，甚大乐也。
与珥，过客止。
诸与天灾变怪，日月运珥，倍臣纵横，刺贯之咎，过罪所致。五星顺轨，客逆不曜，疾疫之气，都悉止矣。
道出言，淡无味。
道之所言，反俗绝巧，於俗人中甚无味也。无味之中有大生味，故圣人味无味之味。
视不足见，听不足闻，用不可既。
道乐质朴，辞无馀。视道言，听道诫，或不足见闻耳，而难行，能行能用，庆福不可既尽也。
将欲翕之，必固张之。
善恶同规，祸福同根，其先张者，後必翕。
将欲弱之，必固强之。
先强後必弱。
将欲废之，必固兴之。
先兴後必衰废。
将夺之，必固与之。
先得後必夺也。
是谓微明。
此四事即四怨四贼也，能知之者微且明，知则副道也。道人畏翕弱废夺，故造行先自翕自弱自废自夺，然後乃得其吉。及俗人废言，先取张强与之利，然後返凶矣。故诫知止足，令人於世间裁自如，便思施惠散财除殃，不敢多求。奉道诫者可长处吉不凶，不能止足相返不虚也。道人不可敢非，实有微明之知。
柔弱胜刚强。
道气微弱，故久在无所不伏。水法道柔弱，故能消穿崖石。道人当法之。
鱼不可胜於渊。
诫为渊，道犹水，人犹鱼。鱼失渊去水则死，人不行诫守道，道去则死。
国有利器，不可以视人。
宝精勿费，令行缺也。又一说曰：道人宁施人，勿为人所施，宁避人，勿为人所避，宁教人为善，勿为人所教，宁为人所怒，勿怒人，分均，宁与人多，勿为人所与多。其返此者，即为示人利器也。
道常无为而无不为。
道性不为恶事，故能神，无所不作，道人当法之。
王侯若能守。
王者虽尊，犹常畏道，奉诫行之。
万物将自化。
王者法道为政，吏民庶薛子悉化为道。
化如欲作，吾将镇之以无名之朴。
失正变得耶，耶改得正。今王者法道，民悉从正，斋正而止，不可复变，变为耶矣。观其将变，道便镇制之，检以无名之朴，教诫见也。王者亦当法道镇制之，而不能制者，世俗悉变为耶矣，下古世是也。
无名之朴，亦将不欲。
道性於俗间都无所欲，王者亦当法之。
无欲以静，天地自止。
道常无欲，乐清静，故令天地常正。天地，道臣也，王者法道行诫，臣下悉皆自正矣。
老子道经想尔（至此终）
thread_title: 老子想尔注

message: 以下内容移动自Wikipedia:優良條目評選/提名區（[ 最後修訂]），新留言请置于框外。执行人： --CBNWGBB（留言） 2021年9月11日 (六) 03:52 (UTC)
，分類：宗教文字，提名人：Banyangarden（留言） 2021年9月4日 (六) 03:33 (UTC)
replies: text: 投票期：2021年9月4日 (六) 03:33 (UTC) 至 2021年9月11日 (六) 03:33 (UTC)下次可提名時間：2021年10月11日 (一) 03:34 (UTC)起請記得為當選條目撰寫簡介頁面，如此當選條目才有可能出現在首頁。
*：提名人票。內容充實，學術性強，行文流暢。Banyangarden（留言） 2021年9月4日 (六) 03:33 (UTC)
*--氢氰酸_留言区_签名区 2021年9月4日 (六) 07:29 (UTC)
*：无话可说。不过“地位”一节是不是放在文章的太前面了点呢？ --Milky·Defer 2021年9月4日 (六) 09:15 (UTC)
**感謝意見，已把「地位」一節移到「內容與思想」之後。謝謝。--Banyangarden（留言） 2021年9月4日 (六) 10:11 (UTC)
*：整體來說符合標準。CBNWGBB（留言） 2021年9月4日 (六) 11:50 (UTC)
*：--SickManWP邀請您加入❤️邊緣人小組·🖊️簽到 2021年9月6日 (一) 11:34 (UTC)
*：--ICOCAで行こか？/なんでやねん！ 2021年9月6日 (一) 12:12 (UTC)
* 。—— Eric Liu 創造は生命（留言．留名．學生會） 2021年9月7日 (二) 11:46 (UTC)
----

text: ：7票，符合標準CBNWGBB（留言） 2021年9月11日 (六) 03:44 (UTC)
thread_title: 優良條目評選